20.2.2023
SK
Úradný vestník Európskej únie
L 51/81
(15)
Spoločnosť však v októbri 2022 informovala Komisiu, že montáž konvenčných bicyklov sa ešte nezačala, údajne z dôvodu nedostatočných dodávok častí a súčastí bicyklov.
Spoločnosť Sangal však namiesto toho montovala elektrické bicykle.
Spoločnosť Sangal takisto tvrdila, že montáž konvenčných bicyklov začne ešte v aktuálnom roku (v roku 2022).
(16)
Komisia poznamenáva, že podľa nariadenia o oslobodení jednou z podmienok na získanie povolenia oslobodenia je to, že zostavovatelia musia časti a súčasti bicyklov zakúpené v rámci oslobodenia použiť na montáž konvenčných bicyklov.
Okrem toho hybridní zostavovatelia (t. j. zostavovatelia konvenčných aj elektrických bicyklov) môžu takisto využívať povolenie oslobodenia.
Strany, ktoré montujú výlučne elektrické bicykle, však povolenie oslobodenia udelené podľa nariadenia o oslobodení využívať nemôžu.
Tieto strany by mali pôsobiť na základe ad hoc povolenia na konečné použitie udeleného v súlade s colnými predpismi Únie za predpokladu, že spĺňajú podmienky na jeho využívanie.
(17)
Vzhľadom na uvedené skutočnosti nemožno spoločnosť Sangal považovať za hybridného zostavovateľa.
Komisia poskytla spoločnosti primeraný čas na opätovné začatie montáže konvenčných bicyklov, čo ale spoločnosť neurobila.
Žiadosť o zmenu odkazov uvedená v odôvodneniach (8) a (9) by sa preto mala zamietnuť.
(18)
Okrem toho spoločnosť Sangal už nespĺňa požiadavky na povolenie oslobodenia udelené podľa nariadenia o oslobodení.
Povolenie oslobodenia pre spoločnosť Sangal uvedené v odôvodnení (8) by sa preto malo zrušiť.
Žiadosť o zmenu názvu uvedená v odôvodnení (9) sa preto zamieta.
(19)
Dňa 9. decembra 2022 boli spoločnosti Sangal zaslané informácie o uvedených zisteniach, na základe ktorých sa plánovalo navrhnúť prijatie vykonávacieho rozhodnutia Komisie, ktorým sa zamieta žiadosť o zmenu odkazov a zrušuje povolenie oslobodenia.
(20)
Po poskytnutí informácií spoločnosť Sangal 19. decembra 2022 potvrdila, že v priebehu posledných štyroch rokov sa montáž konvenčných bicyklov vôbec nezačala.
Spoločnosť sa odvolávala na výnimočné okolnosti na trhu, ako je značný zvýšený dopyt po elektrických bicykloch, pričom zároveň došlo k výraznému zvýšeniu nákladov na prepravu spolu s veľmi dlhým časom na dodanie častí a súčastí, zatiaľ čo spoločnosť bola stále v počiatočnej fáze a bola stratová.
(21)
Komisia však poznamenala, že zvýšený dopyt po elektrických bicykloch nie je v tomto posúdení relevantný.
Okrem toho spoločnosť Sangal nepredložila žiadny dôkaz v súvislosti s uvedenými výnimočnými okolnosťami, ako je napríklad dlhý čas na dodanie častí a súčastí.
Komisia naopak poznamenala, že podľa správy európskej databázy podľa článku 14 ods.
6 sa objem častí a súčastí bicyklov zakúpených spoločnosťou Sangal za posledné štyri roky výrazne zvýšil a v roku 2022 sa dokonca zdvojnásobil.
(22)
Spoločnosť Sangal okrem toho uviedla, že sa bude finalizovať objednávka od prepojenej spoločnosti, ktorá, ak sa potvrdí, povedie k montáži približne 4 000 konvenčných bicyklov, ktoré sa majú odoslať v priebehu roka 2023.
Spoločnosť Sangal preto požiadala Komisiu, aby poskytla dodatočný čas na preukázanie toho, že spoločnosť možno považovať za hybridného zostavovateľa.
(23)
Komisia uviedla, že na základe skutočných montážnych činností spoločnosti Sangal túto spoločnosť nemožno považovať za hybridného zostavovateľa.
Okrem toho skutočnosť, že Sangal bude rokovať o objednávke na výrobu konvenčných bicyklov v budúcnosti, nemá vplyv na jej súčasnú činnosť, ktorá je predmetom tohto preskúmania.
Vskutku, ak by sa budúca montáž konvenčných bicyklov potvrdila, malo by to vplyv len na budúcu činnosť spoločnosti.
(24)
Komisia okrem toho poznamenala, že toto vykonávacie rozhodnutie nebráni spoločnosti Sangal v tom, aby v budúcnosti podala novú žiadosť o povolenie oslobodenia podľa podmienok stanovených v článkoch 4 a 5 nariadenia o oslobodení.
(25)
Pokiaľ ide o uvedené skutočnosti, potvrdzujú sa zistenia preskúmania žiadosti, ako sa uvádzajú v odôvodnení (18), a žiadosť spoločnosti Sangal sa zamieta,